“Urmiyə Gölü bu hökümət üçün prioritet deyil”
Türk fəallar həm hakimiyyətin, həm də İran mədəni toplumunun Urmiyə Gölü siyasətini tənqid edirlər
İran Azərbaycanında fəaliyyət göstərən yerli jurnalistlər və türk fəallardan sonra, artıq yerli siyasətçilər və millət vəkilləri də Həsən Ruhaninin Urmiyə Gölü böhranına dair siyasətini sərt şəkildə tənqid edirlər. İran xəbər agentliklərinin məlumatına görə, Urmiyə Gölünü canlandırma fəaliyyətləri üçün lazımi büdcə vəsaiti əlaqədar dövlət qurumları tərəfindən təmin edilməməkdədir. Mehr agentliyinə danışan Təbriz millət vəkili Məhəmməd İsmail Səidinin sözlərinə görə, bu, Urmiyə Gölü məsələsinin artıq hökümət üçün bir prioritet olmadığını göstərir. Cənab Səidinin dediklərinə görə, “Urmiyə Gölünün durumu keçən illərə görə daha da pisləşib. Bunun səbəbi isə, Proqram və Büdcə Təşkilatının lazımi vəsaiti təmin etməməsidir... Şərqi Azərbaycan və Qərbi Azərbaycan millət vəkilləri bu istiqamətdə şifahı və yazılı etirazlarını irəli sürmüşlər. Amma Proqram və Büdcə Təşkilatının ilk və son cavabı bu olub ki, vəsaitimiz yoxdur.” “Bu yəni, Urmiyə Gölü bu hökümət üçün prioritet deyil,” deyə millət vəkili ifadə edib. İranın Azərbaycanının digər millət vəkilləri də, xüsusilə Təbriz və Urmiyə şəhərinin deputatları Urmiyə Gölünün canlandırılmasına dair verilən vədlərin yerinə yetirilməməsini tənqid edirlər. Ən sərt tənqidlər Həsən Ruhaniyə rəqib olan siyasi qanadlara mənsub deputatlar tərəfindən səsləndirilir. Urmiyə Gölü məsələsi, türk dilində təhsil tələbi ilə bərabər daimi şəkildə İran Azərbaycanında ictimai fəallar, yerli qəzetlər və sosial medianın gündəmində olur. Türk fəallar Urmiyə Gölü böhranı ilə bağlı sadəcə hakimiyyəti deyil ölkə daxili və xaricində fəaliyyət göstərən İranlı jurnalistlər və mədəni fəalların mövqeyini də tənqid edirlər. Sosial mediada bir çox istifadəçinin paylaşdığı tənqidlərin birində bu sözlərə yer verilib: “İran mədəni toplumu Amerika prezidentinin dilə gətirdiyi Ərəb Körfəzi ifadəsinə göstərdiyi həssaslığı, bu günə qədər milyonlar insanın həyatını təhdid edən Urmiyə Gölü böhranına göstərməmişdir.” Ekoloji ekspertləri o cümlədən, əlaqədar dövlət qurumlarında çalışan ekspertlərin ifadələrinə istinadən, Urmiyə Gölünə axan çayların üzərində dövlət tərəfindən tikilən 70-dən artıq bənd gölün qurumasına yol verən əsas amil olub.